b"\n_START_ARTICLE_\nJordi Aus\xc3\xa0s i Coll\n_START_SECTION_\nCarrera pol\xc3\xadtica\n_START_PARAGRAPH_\nDespr\xc3\xa9s de ser regidor a l'oposici\xc3\xb3 la legislatura 1999-2003, va ser alcalde de la Seu d'Urgell, en dues legislatures, des del juliol de 2003 fins a l'11 de mar\xc3\xa7 de 2008. En la primera legislatura (2003-2007) govern\xc3\xa0 en coalici\xc3\xb3 amb CiU, despr\xc3\xa9s d'una derrota hist\xc3\xb2rica del PSC-Progr\xc3\xa9s que pass\xc3\xa0 a l'oposici\xc3\xb3 despr\xc3\xa9s de vint-i-tres anys governant el consistori. Aquest c\xc3\xa0rrec el deix\xc3\xa0 a mitjans de la segona legislatura (2007-2011) per ser nomenat Conseller de Governaci\xc3\xb3. Aus\xc3\xa0s va deixar l'alcaldia malgrat que encara li quedava m\xc3\xa9s d'un any per cedir el lloc a Albert Batalla, alcaldable per CiU i amb qui tenia un pacte per dividir la legislatura en un mandat de dos anys per a cadasc\xc3\xba. Atesa la dimissi\xc3\xb3 de Jordi Aus\xc3\xa0s, Albert Batalla es va convertir un any abans en el nou alcalde de la Seu d'Urgell._NEWLINE_A les eleccions generals espanyoles de 2008 es presentava com a cap de llista d'ERC per Lleida, per\xc3\xb2 no va obtenir l'esc\xc3\xb3. L'endem\xc3\xa0, Joan Puigcerc\xc3\xb3s dimit\xc3\xad del seu c\xc3\xa0rrec com a Conseller de Governaci\xc3\xb3, per dedicar-se \xc3\xadntegrament a les funcions de secretari general del partit, sent substitu\xc3\xaft per Aus\xc3\xa0s a la conselleria de Governaci\xc3\xb3 de la Generalitat de Catalunya, c\xc3\xa0rrec que va ocupar fins que el 29 de desembre de 2010 fou substitu\xc3\xaft per Joana Ortega (CiU)._NEWLINE_Ha estat diputat del Parlament de Catalunya (des del 1995), essent el candidat d'ERC per l'Alt Pirineu i Aran, i el primer o segon (ha anant alternant) per a la demarcaci\xc3\xb3 de Lleida._NEWLINE_A ERC ha estat Conseller Nacional i al Parlament de Catalunya presid\xc3\xad la Comissi\xc3\xb3 d'Agricultura, Ramaderia i Pesca (1999-2003).\n_START_SECTION_\nDelicte de contraban\n_START_PARAGRAPH_\nEl 12 de juliol de 2012 Aus\xc3\xa0s va ser detingut pels Mossos d'Esquadra, amb sis persones m\xc3\xa9s, acusat de contraban de tabac des d'Andorra i agrupaci\xc3\xb3 criminal. Dos dies despr\xc3\xa9s entrava a pres\xc3\xb3 preventivament, de la qual en sort\xc3\xad en 48h, sota fian\xc3\xa7a._NEWLINE_En saber-se la not\xc3\xadcia ERC va decidir suspendre temporalment de milit\xc3\xa0ncia Aus\xc3\xa0s que poc despr\xc3\xa9s es va donar de baixa. _NEWLINE_El juny de 2014 l'audi\xc3\xa8ncia provincial de Lleida el condemn\xc3\xa0 a quatre anys de pres\xc3\xb3 i a una multa de 195.000 euros pels delictes de contraban de tabac i participaci\xc3\xb3 en un grup criminal. Aquesta activitat delictiva la va fer coincidir amb el c\xc3\xa0rrec de conseller de Governaci\xc3\xb3, com a m\xc3\xadnim sis mesos, abans de cessar el 2010. El 21 de maig de 2015, el Tribunal Suprem va ratificar la seva entrada a pres\xc3\xb3. Dijous 25 de juny de 2015 va ingressar a la pres\xc3\xb3 de Ponent, a Lleida, per complir la seva condemna de 3 anys i 9 mesos per contraban de tabac, i tres mesos m\xc3\xa9s per pertinen\xc3\xa7a a grup criminal."